**SKR 26/15 Uttalelse om regnskog**

Bli med og vokt regnskogen – Støtt TV-aksjonen NRK2015

«Vi skal vokte regnskogen» er mottoet for årets TV -aksjon. Midlene går til Regnskogfondets arbeid med å redde regnskog i nært samarbeid med menneskene som bor der.

Verdens regnskoger er under et voldsomt press, og hvert minutt forsvinner store regnskogsområder for alltid.

En viktig del av Guds skaperverk er truet. Både natur og urfolk er utsatt for sterke kommersielle krefter. Verken mennesker eller skaperverk er til salgs. Det er tid for å verne og vokte om vårt skjøre livsgrunnlag.

Tre budskap er essensielle i årets TV-aksjon: regnskogen er fundamentalt viktig for klimaet på jorden, regnskogen er klodens viktigste områder for biologisk mangfold, og bevaring av regnskogene er avhengig av alliansen mellom mennesker og natur i regnskogen.

Det er særlig det siste som er dreiepunktet i årets TV-aksjon. Regnskogfondets arbeid viser at der urfolk har fått rettighetene til sitt eget landområde, der står skogen. «Vi skal vokte regnskogen» handler derfor om å se urfolkenes rolle som regnskogens fremste voktere. Og å forstå at deres kamp for å bevare sitt hjem er vår alles kamp for en bærekraftig verden.

Utslippene av klimagasser fra brenning av regnskog er på størrelse med utslippene fra hele den globale bilparken.

Som klimapilegrimer gjennom folkemobiliseringen «Klimapilegrim 2015» vil vi oppfordre alle medlemmer og menigheter til å stille opp som bøssebærere og gi rundhåndet til årets TV-aksjon.

Regnskogen er ikke til salgs!

Søndag 18. oktober kan vi sammen bidra til å bevare noen av de viktigste regnskogsområdene på kloden.

Vedtatt av Samisk kirkeråd og Mellomkirkelig råd på felles rådsmøte 10. september 2015